สังคมข่าวหุ้น
*...ดัชนีหุ้นไทยปิดตลาด 1,669.68 จุด ลดลง 9.37 จุด มูลค่าการซื้อขาย 51,465 ล้านบาท กังวลกรณีสงครามการค้าระหว่างสหรัฐ-จีน หลัง “ทรัมป์” ขู่เรียกเก็บภาษีนำเข้าสินค้าจีนวงเงิน 200,000 ล้านดอลลาร์ แนวโน้มวันนี้หุ้นไทยมีลุ้นรีบาวด์ ตามกรอบแนวรับ 1,660-1,665 จุด แนวต้าน 1,680-1,685 จุด
7 พ.ค. 2562

เล็กเซียวหงส์
*…ดัชนีหุ้นไทยปิดตลาด 1,669.68 จุด ลดลง 9.37 จุด มูลค่าการซื้อขาย 51,465 ล้านบาท กังวลกรณีสงครามการค้าระหว่างสหรัฐ-จีน หลัง “ทรัมป์” ขู่เรียกเก็บภาษีนำเข้าสินค้าจีนวงเงิน 200,000 ล้านดอลลาร์ แนวโน้มวันนี้หุ้นไทยมีลุ้นรีบาวด์ ตามกรอบแนวรับ 1,660-1,665 จุด แนวต้าน 1,680-1,685 จุด
*…BA ชักน่าสนใจ.! หลังเปิดชื่อ “ลอตเต้” พาร์ตเนอร์ร่วมประมูลดิวตี้ฟรีสุวรรณภูมิ ทำให้เจ้าถิ่น “คิง เพาเวอร์” ต้องสู้ใจขาดดิ้นชนิดแพ้ไม่ได้เช่นกัน แต่นั่นทำให้ AOT นั่งอมยิ้ม.! เพราะยิ่งการแข่งขั้นเข้มข้นเท่าไร..นั่นคือผลตอบแทนที่เพิ่มขึ้นของ AOT เท่านั้น
*…IRPC เกิดปรากฏการณ์ “แพนิกเซล” เมื่องบไตรมาส 1/2562 กำไรลดฮวบ 94% แน่นอนงบดูไม่สบอารมณ์..แต่มันชัดเจนซะที ราคาหุ้นที่เคยซึมลง..จะได้ลงกันสุด ๆ ละทีนี้..แต่มองอีกมุมหนึ่งเมื่อ “สิ้นสุดทางลง” น่าจะได้เห็น “เริ่มต้นทางขึ้น” ก็เป็นได้..เสียงสะท้อน จากโบรกเกอร์เกือบทุกสำนักมองว่า IRPC ได้ผ่านจุดต่ำสุดไปแล้ว..ใครจะคิดอ่านประการใดเอาที่สบายใจเลย ! 
*…TRUE แว่วมาว่า คอนเฟิร์มรับเงื่อนไขจ่าย 10 งวด และรับสิทธิ์จัดสรรคลื่น 700 MHz ตาม ม.44 เรียบร้อยแล้ว..เหลือ ADVANC-DTAC จะว่าไง.!? งานนี้ไม่ว่า  TRUE จะยอมรับจัดสรรคลื่น 700 MHz หรือไม่ก็ตาม..แต่มันก็เป็นแรงบีบให้อีก 2 ค่ายไม่พ้นต้องเอาด้วย ไม่งั้นจะเสียโอกาสทางธุรกิจได้
*…JASIF งบไตรมาส 1/2562 ดูเหมือนดีแต่ไม่มีการเติบโต ดูแล้วน่าเป็นห่วงโดยเฉพาะรายได้ค่าเช่าเติบโตแค่ 1% และรายได้จากการลงทุนสุทธิเติบโตไม่ถึง 1% ไม่แปลกใจที่ราคา JASIF ปรับตัวลงแรง ต้องมาลุ้นกันอีกช็อตว่าปันผล JASIF ดีเหมือนเดิมหรือไม่
*…TPOLY จัดหนักจัดเต็ม..!! คว้างานก่อสร้างใหม่ 6 โครงการ มูลค่ารวม 2,100 ล้านบาท ทั้งโรงพยาบาล-ศูนย์การแพทย์-โรงแรม ทำให้ราคาทะลุผ่านแนวต้าน 3 บาทได้อย่างง่ายดาย..เอาเป็นว่างานใหม่ที่ว่านี้.ทำให้ TPOLY ทยอยบันทึกรายได้ไปอีก 2 ปี
*…GLOW งบไตรมาส 1/2562 กำไรลดเหลือ 1,900 ล้านบาท จากไตรมาส 1/2561 ทำได้ 2,600 ล้านบาท ออกมาแบบนี้ไม่สบอารมณ์ผู้ถือหุ้น GPSC เสียเงินซื้อหุ้น GLOW เป็นแสนล้านบาท กำไรออกมาแบบนี้ทำใจลำบากจริง ๆ
*…PSL เรือรั่ว.! งบไตรมาส 1/2562 พลิกขาดทุน 84 ล้านบาท กำลังส่งสัญญาณถึงหุ้น TTA-JUTHA ด้วยหรือไม่ว่า..งบออกมาอาจต้องเจอสภาพเดียวกัน..เจอสภาพแบบนี้ “ถอยดีกว่า..ไม่เอาดีกว่า”
*…มาตรการ LTV ของแบงก์ชาติ สำแดงเดช เริ่มเห็นผลกับลูกค้าโครงการฮาบิเทียร์ยาร์ดในเครือ SIRI ทิ้งจอง.!? โวยสัญญาเอาเปรียบลูกค้าทำสูญเงิน ตั้งข้อสังเกตเปิดช่องโครงการริบเงินจองเพื่อลดผลกระทบตัวเองหรือไม่..เอาเป็นว่า “ผิดหรือถูกไม่รู้” ผู้เกี่ยวข้องช่วยตอบที
*…ปิดท้ายพบกับข่าวหุ้นเจาะตลาด เวลา 9.35-11.00 น. ดำเนินรายการโดยบูรพา สงวนวงศ์ และ สุภชัย ปกป้อง รับชมสด ๆ ผ่าน www.facebook.com/kaohoononline, www.facebook.com/tv.kaohoon และ FM 102 MHz 
*…พร้อมอัปเดตตลาดทุนทุกวันจันทร์-ศุกร์ กับ “ข่าวหุ้นทีวีออนไลน์” เริ่มจาก Pre-Open Report โดยอารียานันท์ สัทธรรมสกุล เวลา 9.10 น. ตามด้วย Mid-Day Report โดยบูรพา สงวนวงศ์ เวลา 12.25 น. ปิดท้ายด้วย Post Market Report โดยสุภชัย ปกป้อง เวลา 17.30 น. การันตีทุกโจทย์เรื่องหุ้นหาคำตอบได้ที่ข่าวหุ้นธุรกิจเท่านั้น